b"\n_START_ARTICLE_\nVall d'Aosta\n_START_SECTION_\nAdministraci\xc3\xb3\n_START_PARAGRAPH_\nDes del 1948 gaudeix d'un estatut especial similar als de Sardenya, Fri\xc3\xbcl i Sic\xc3\xadlia. El poder legislatiu el t\xc3\xa9 la Junta regional, formada per 35 membres i un president, que nomenen el Consell de la Vall, amb poder executiu. Tenen compet\xc3\xa8ncies en benefic\xc3\xa8ncia, municipalitat i serveis comunitaris a nivell local._NEWLINE_L'article 2 de l'estatut els atribueix compet\xc3\xa8ncies en l'estatut jur\xc3\xaddic del personal al seu servei, en circumscripcions municipals i en policia local. Segons l'article 117 de la Constituci\xc3\xb3 Italiana del 1948, poden elaborar lleis pr\xc3\xb2pies, que estaran sotmeses al parer del govern de Roma, i tindr\xc3\xa0 compet\xc3\xa8ncies en ordenament administratiu, circumscripci\xc3\xb3 municipal, pol\xc3\xadtica local, fires i mercats, benefic\xc3\xa8ncia p\xc3\xbablica i assist\xc3\xa8ncia sanit\xc3\xa0ria, formaci\xc3\xb3 professional, museus i biblioteques, urban\xc3\xadstica, turisme, carreteres regionals, ports lacustres, fonts termals, cacera, pesca, artesania i agricultura. De fet, des de comen\xc3\xa7aments dels anys 1990 gestionen el 90% dels impostos propis i gaudeixen d'un r\xc3\xa8gim fiscal for\xc3\xa7a favorable."